DA-leier in Oos-Kaap oorleef 'aanslag op sy lewe' | Netwerk24
DA-leier in Oos-Kaap oorleef 'aanslag op sy lewe'
Deur Cara-Lee Dorfling 21 Augustus 2019 08:48
Die DA se leier in die Oos-Kaap beweer daar was omstreeks middernag Dinsdag 'n aanslag op sy lewe in Port Elizabeth.
Nqaba Bhanga, Oos-Kaapse leier van die DA, was glo op pad huis toe ná 'n vergadering toe hy glo deur 'n motor agtervolg en van die pad af gedruk is.
Na verneem word het Bhanga van die toneel af gevlug en is ongedeerd.
'n Verteenwoordiger van die DA het Woensdagoggend gesê Bhanga meen dié voorval was oënskynlik 'n aanslag op sy lewe.
Hy sal later Woensdagoggend 'n nuuskonferensie hou om meer besonderhede oor die voorval bekend te maak.
Kapt. Johan Rheeder, polisiewoordvoerder, sê 'n saak van poging tot kaping word in verband met die voorval ondersoek.